Lesersbrief: Die ossewa in die stadFoto: Todd Cravens/Unsplash.com Pietie Potlood skryf: ŉ Interessante tafereeltjie het hom die afgelope Saterdag by een van ons plaaslike winkels afgespeel. ŉ Klein huisvroutjie het haar massiewe “ossewa” probeer parkeer. Ná 10 minute se gesukkel om hom netjies tussen die strepe te kry, duik daar ŉ volgende probleem op. Die deur kan net op ŉ skrefie oop, want aan weerskante staan twee ewe groot waens geparkeer. Die leer wat benodig word om vanaf die meter hoë wa te klim is nie nou van hulp nie, wat haar noodsaak om ŉ onvleiende sprongetjie tot op die grond te maak. ŉ Suksesvolle parkeerprojek is uitgevoer. Gauteng is een van die digs bevolkte gebiede met meer as 800 mense per vierkante meter. Dus, die lugbesoedeling is grootliks die gevolg van ons groot-kar-spoggerige-mens-mentaliteit. Wat van by die “klein dingetjies” begin en eerder ŉ ingesteldheid ontwikkel van hoe kleiner jou ryding, hoe skoner sal ons omgewing wees? Verruil daai ossewa van jou vir ŉ praktiese, “skoner” nutsbuksie, Mevrou (of Meneer). Dis tog veel goedkoper – en natuurlik makliker om te parkeer.